Aga seda ma ei tea, et jõuluaegas poleks lund olnud. Tollal oli novembrist saati ikka paks lumi maas, vallid teede ääres. Siukest talve ei tea, et poleks suuski alla panna saanud. Isa oli mul kõva jahimees, talvel oli tore käia, jäljed lume peal kenatsi näha. Jõuluaegas ei mäleta küll, et ta oleks käinud, aga tollal ei käidudki üldse nii palju jahil kui nüüd. Vanasti oli ka loomi vähem. Osasid küll rohkem - jäneseid näiteks oli  kohutavalt palju, jälgi olid kõik kohad täis, õunapuud kõik ära söödud. Karust ei teadnud viiekümnendatel keegi midagi, aga hunte näiteks oli nii palju, et külakoerad söödi enamvähem kõik ära.